ત્યારબાદ તો ગ્રામજનોએ શનિદેવની આજ્ઞાનુસાર ઇચ્છાનું પાલન કર્યું. ગામનાં મામા-ભાણેજે પાષાણમૂર્તિને વૃક્ષના મૂળ પાસેથી ઉઠાવી કાળારંગના બે બળદનાં ગાડામાં ગોઠવી ભક્તિભાવપૂર્વક રંગે-ચંગે ગામમાં લઈ જવા નીકળ્યા…. ગામનો દરેક જણ ઇચ્છતો કે મૂર્તિની પ્રતિષ્ઠા મારા ઘરે જ થાય, મારા ઘરઆંગણામાં થાય અન્ય જગ્યાએ નહીં… પરંતુ શનિદેવને તો કાંઈ બીજું જ મંજૂર હતું… ગાડુ તો ગામમાં પ્રવેશતા જ એક સ્થળે અટકાઈ ગયું.. ત્યાંથી આગળ ચસકે જ નહીં… અથાગ પ્રયત્નોને અંતે ગામલોકોને લાગ્યું કે શનિદેવની ઇચ્છા અહીં જ પ્રતિષ્ઠિત થવાની છે.. અને ગામલોકોએ હળવેથી ગાડામાંથી મૂર્તિ ઉતારી તે સ્થળે ખાડો કરી શ્રદ્ધાપૂર્વક તેની પ્રાણપ્રતિષ્ઠા કરી…